Imtella' Ġunju 3, 2021 Dilettanti tal-karozzi li jiltaqgħu ħdejn il-'flyovers' tal-Marsa qed jilmentaw li ntalbu biex ma jiltaqgħux fil-post. Numru ta' pulizija ntlemħu fuq is-sit fejn għadd ta' dilettanti jinġabru bil-karozzi tagħhom biex jiltaqgħu. Wieħed mid-dilettanti lmenta li l-karozzi u muturi sportivi jinsabu fil-mira "tal-awtoritajiet tat-trasport". Huwa staqsa jekk huwiex daqshekk ħażin li grupp ta' ħbieb jiltaqa' biex mingħajr ma jdejjaq lil ħadd u b'rispett lejn id-distanza soċjali jgħidu kelma. L-istess dilettant ilmenta li ħlief it-trakka ta' Ħal Far m'għandhomx fejn jiltaqgħu u waqt li semma kif dik imwegħda mill-politiċi baqgħet ma saritx sostna li l-awtoritajiet tat-trasport qed ikunu Ħal Far anke qed jagħtu ċ-ċitazzjonijiet. Min-naħa l-oħra residenti li tkelmu ma' TVM kienu lmentaw minn sriebet twal ta' karozzi li nhar ta' Ġimgħa, Sibt u Ħadd qed jinġemgħu fil-parkeġġ biswit il-'junction' tal-Marsa. Kien hemm min ilmenta li fost id-dilettanti hemm min qed imur hemm biex joqgħod jirrejżja l-karozza. Filmati li ntbagħtu lil TVM juru marki tat-tyres mal-art b'residenti jilmentaw li l-post spiċċa qisu Ħal Far.